Szám: 1-13/2016. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2016. november 24-i rendes, nyilvános ülésére

**Tárgy:** A helyi kitüntetésekről és az adományozásuk rendjéről szóló önkormányzati rendelet megalkotása

**Tisztelt Képviselő-testület!**

Zalaszentgrót Város Önkormányzata mindenkor kiemelt célként tekintett azon személyek és kollektívák méltó módon való elismerésére, akik, illetve amelyek tevékenységükkel hozzájárultak Zalaszentgrót város fejlődéséhez, értékeinek megőrzéséhez és továbbörökítéséhez, valamint kiemelkedő és maradandó módon gazdagították a város társadalmi, gazdasági, tudományos, művészeti és egyéb értékeit.

Ismert, hogy önkormányzatunk már az önkormányzatiság kezdeti időszakában, 1992-ben megalkotta a helyi kitüntetésekről szóló rendeletét. A „Zalaszentgrót Város Díszpolgára” cím, valamint a „Pro Urbe Zalaszentgrót” emlékérem alapításáról és adományozásáról szóló 12/1992. (IX. 30.) számú rendelet a mai napig hatályban van.

A fenti jogszabály alapján az elmúlt közel negyedszázad alatt sok kiválóbbnál kiválóbb teljesítmény és életmű nyert önkormányzati elismerést, ugyanakkor az alábbi körülmények miatt a rendelet átfogó felülvizsgálatát és formailag is megújult önkormányzati rendelet elfogadását javaslom.

- A jelenlegi rendelet kettő elismerési formát (díszpolgári cím és Pro Urbe emlékérem) tartalmaz, és úgy rendelkezik, hogy ezekből évente három-három darab osztható ki.

Ezen szabályozás a gyakorlatban nem érvényesült és fenntartása nem is indokolt, mivel az említett kitüntetések rendkívül magas fokú elismerések, melyek évente történő többes kiosztása azok nemkívánatos devalvációjához vezetne.

A fentiek elkerülése érdekében a csatolt rendelettervezetben azon szabályozás került kialakításra, mely szerint öt évente (a várossá avatás jubileumi éveiben) a díszpolgári címből egy, a Pro Urbe érdeméremből pedig legfeljebb kettő darab osztható ki. Ezen főszabály mellett azonban egy kivételszabály beépítése is indokoltnak tűnik, mely szerint „e szabálytól a Képviselő-testület rendkívül indokolt esetben mind a kitüntetés adományozási időpontját, mind pedig a kitüntetés számát tekintve eltérhet.”

- Fentebb említettem, hogy a mostani rendelet mindössze kettő elismerési formát ismer. Ezeket indokoltnak tartom kiegészíteni a „Zalaszentgrót Város Szolgálatáért Díj” kitüntetéssel, melyből évente legfeljebb öt darab kerülhetne kiosztásra. Ez utóbbi elismerési forma esetén a csatolt tervezet jelentősen kibővíti a kitüntetési javaslatot tehető személyek körét, mely széles körben öleli fel a helyi közszolgálat egyes ágazatait, valamint a civil és a gazdasági szféra szereplőit is.

- Az elmúlt időszakban gyakorlattá vált, hogy az augusztus 20-i városi ünnepség alkalmából díszoklevelek kerülnek átadásra elismerésre méltó személyek vagy közösségek részére. Ezen elismerések átadása „szokásjogi” alapon történt, ugyanis rendeleti alapja nem volt. Ezen szintén változtathatunk a rendelettervezet elfogadásával, melyben rögzítésre került, hogy az abban meghatározott kitüntetésekre vonatkozó adományozási szabályok nem érintik a polgármester azon jogosultságát, hogy az adott évben kiemelkedő közösségi teljesítményt elérő személyek, szervezetek és más közösségek részére elismerő oklevelet nyújtson át. E megoldással a vonatkozó jogszabályi környezetet összhangba hozhatnánk a kialakult gyakorlattal.

- Végül az új rendelettervezet az általános rendelkezések között pontosításokat eszközöl az adományozási eljárásban, így különösen a javaslattétel és a méltatlanság szabályozása terén.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett elfogadása igazodik a központi jogszabályokhoz. Az adminisztratív terhek a rendelet elfogadását követően lényegesen nem változnak. A rendelet elfogadása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A jelenlegi rendelet átfogó felülvizsgálatának szükségességét a gyakorlatban felmerült szabályozási igények indokolják. A jogalkotás elmaradásával ezen igények nem nyernének kielégítést.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb érdemi munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állása biztosított.

Összességében megállapítható, hogy a rendelet elfogadása nem keletkeztet lényegi többletfeltételeket a korábbiakhoz képest.

A Humán Ügyek Bizottsága az előterjesztést a 2016. november … -n tartott ülésén megtárgyalta, a …/2016. (XI. ….) számú határozatával elfogadta, és a T. Képviselő-testület részére elfogadásra javasolja.

A Pénzügyi és Ügyrendi Bizottság az előterjesztést a 2016. november … -n tartott ülésén megtárgyalta, a …/2016. (XI. ….) számú határozatával elfogadta, és a T. Képviselő-testület részére elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, és az I. számú mellékletként csatolt rendelettervezetet elfogadni.

**Zalaszentgrót**, 2016. október 20.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző